# Anatoli Skorokhod

Anatoli Skorokhod (ucraïnès: Анатолій Володимирович Скороход) (Nikopol, 10 de setembre de 1930 - Lansing, 3 de gener de 2011) va ser un matemàtic soviètic ucraïnès.

## Vida i Obra

Nascut a Níkopol (sud d'Ucraïna), els seus pares, que eren mestre d'escola, es bellugaven freqüentment de població segons el destí que els assignaven. El 1937 va començar la seva escolarització a Màrhanets, però es va veure interrompuda el 1941 per l'ocupació alemanya durant la Segona Guerra Mundial. Durant la postguerra, la família, fugint de la pobresa i la fam, van emigrar a Kòvel (nord-oest d'Ucraïna) on el jova va acabar els seus estudis secundaris el 1948. Aquest mateix any va començar els estudis a la universitat de Kíiv en la qual es va especialitzar en teoria de la probabilitat sota el mestratge de Boris Gnedenko. Després de graduar-se el 1953, va anar a la universitat Estatal de Moscou on va fer els estudis de post-grau sota la tutela d'Andrei Kolmogórov i obtenint el doctorat el 1956.
A partir de 1956 va ser professor de la universitat de Kíiv, càrrec que va compaginar a partir de 1964, amb el d'investigador a l'Institut de Matemàtiques de l'Acadèmia nacional de les ciències d'Ucraïna. El 1993 va abandonar el seu país, traslladant-se als Estats Units, per a ser professor de la universitat Estatal de Michigan a Lansing. En aquesta universitat va reforçar notablement el seu departament d'estadística i probabilitat. Va morir a Lansing l'any 2011, però les seves cendres van ser enterrades en un cementiri de Kíiv.
La obra matemàtica de Skorokhod és ingent: més de tres-cents articles publicats, vint-i-tres llibres o monografies, escrites algunes en col·laboració, unes seixanta tesis doctorals dirigides i, a més, un intens treball de divulgació. D'especial importància son els seus treballs sobre el teorema central del límit, que el van portar a demostrar el teorema de representació que porta el seu nom, sobre els procesos estocàstics, a partir dels quals va demostrar el teorema d'incrustació que també porta el seu nom i a definir l'Integral estocàstica estesa, o integral de Skorokhod.

## Referències

* ↑ Buldygin et al., 2014, p. 25.
* ↑ Ibragimov, 2012, p. 116.
* ↑ Gilliland i Stapleton, 2013, p. 161.
* ↑ Buldygin et al., 2014, p. 26.
* ↑ Buldygin et al., 2014, p. 24.
* ↑ Davidson, 2021, p. 498-504.
* ↑ Davidson, 2021, p. 623-627.
* ↑ Buldygin et al., 2014, p. 29-31.

## Bibliografia

* Buldygin, Valerii; Dorogovtsev, Andrey; Portenko, Mikola; Kadyrova, Irina «Anatolii Skorokhod» (en anglès). Newsletter of the European Mathematical Society, Num. 94, 2014, pàg. 24-31. ISSN: 1027-488X.
* Davidson, James. Stochastic Limit Theory (en anglès). Oxford University Prerss, 2021. ISBN 978-0-19-284450-7.
* Gilliland, Dennis; Stapleton, James. «Michigan State University Department of Statistics and Probability». A: Alan Agresti, Xiao-li Meng. Strength in Numbers: The Rising of Academic Statistics Departments in the U. S. (en anglès). Springer, 2013, p. 155-168. ISBN 978-1-4614-3648-5.
* Ibragimov, I.A. «In memory of Anatolii Vladimirovich Skorokhod (1930–2011)» (en anglès). Theory of Probability and its Applications, Vol. 56, Num. 1, 2012, pàg. 116-119. DOI: 10.1137/S0040585X97985248. ISSN: 0040-585X.

## Enllaços externs

* O'Connor, John J.; Robertson, Edmund F. «Anatoli Skorokhod» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* «A short sketch of life and research of A.V. Skorokhod» (en anglès). Institut de Matemàtiques - Universitat de Kíiv. [Consulta: 13 novembre 2023].